《达且同知即席索芙蓉诗》
宋代·熊瑞

忆昔梦游芙蓉城，城中仙子千娉婷。
霞舒云卷逞娇媚，朵朵汉家尹与邢。
西风吹醒黄梁梦，帐暖香红谁与共。
别来秋晚遇群仙，犹记联骖骑采凤。
太液池边悲翠楼，金屏绣褥何风流。
那知镜裹朱颜改，阿监青娥雪满头。
不必对花长太息，荣华俯仰成尘迹。
色空空色无了期，昨是今非又来日。

作者简介：熊瑞，字西玉，号冕山，馀干（今江西馀干西北）人。朝弟。度宗咸淳七年（一二七一）进士，调庐陵教授，迁国子正。宋亡，自号清虚道人。有《瞿梧集》，已佚。事见《养吾斋集》卷一○《瞿梧集序》、清同治《馀干县志》卷九。今录诗十七首。